สกู๊ป : “พี่เลี้ยงโชห่วย..”กระตุ้น ศก.ฐานราก
ร้านค้าปลีกรายย่อย หรือ โชห่วย ที่มีอยู่ทั่วประเทศ ถือว่ามีส่วนสำคัญในการขับเคลื่อนเศรษฐกิจฐานราก รัฐบาลจึงให้ความสำคัญเร่งพัฒนาและยกระดับให้มีศักยภาพ เสริมสร้างความเข้มแข็ง ภายใต้โครงการ “พี่เลี้ยงโชห่วย ช่วยคนตัวเอง” ปรับโฉมโชห่วยไทยให้สามารถแข่งขันกับร้านค้าปลีกรายใหญ่ได้

การขับเคลื่อนเศรษฐกิจฐานราก หรือ Local Economy เป็นหนึ่งในนโยบายสำคัญของรัฐบาลที่มุ่งหวังสร้างความเข้มแข็งจากภายใน โดยเฉพาะการสนับสนุนผู้ประกอบการธุรกิจขนาดกลางและขนาดเล็ก หรือ เอสเอ็มอี รวมถึงร้านค้าปลีกรายย่อย หรือ โชห่วย ที่มีอยู่ทั่วประเทศ เพื่อยกระดับให้มีศักยภาพ ให้มีความเข้มแข็ง สามารถแข่งขันกับร้านค้าปลีกขนาดใหญ่ได้  จึงเป็นที่มาของ“โครงการ พี่เลี้ยงโชห่วย ช่วยคนตัวเล็ก” ภายใต้ความร่วมมือของกรมพัฒนาธุรกิจการค้า กระทรวงพาณิชย์ กับสมาคมการค้าส่ง-ปลีกไทย รวมถึงร้านค้าส่งค้าปลีกในต่างจังหวัดทั่วประเทศ
รูปแบบ“โครงการ พี่เลี้ยงโชห่วย ช่วยคนตัวเล็ก” จะให้ร้านค้าส่งค้าปลีกต้นแบบที่ผ่านการพัฒนาจากกรมพัฒนาธุรกิจการค้า ซึ่งขณะนี้มีจำนวน 132 ร้านค้า เป็นพี่เลี้ยงให้กับร้านค้าโชห่วย ในลักษณะพี่ดูแลน้อง คอยให้ความช่วยเหลือและพัฒนาร้านโชห่วย ให้มีทักษะในการบริหารจัดการร้านค้า ปรับโฉมร้านค้าให้ทันสมัย ตอบสนองความต้องการของผู้บริโภค โดยเน้นหลัก “สวย สะอาด สว่าง สะดวก และสบาย” เพื่อให้ร้านโชห่วยมีการพัฒนา มีความเข้มแข็ง และมียอดขายที่ดีขึ้น สามารถแข่งขันกับร้านค้าปลีกขนาดใหญ่ได้ โดยตั้งเป้าพัฒนาร้านโชห่วย 5,000 แห่งทั่วประเทศภายในปีนี้
 
ร้านโชห่วยที่ได้รับการปรับปรุงพัฒนาแล้ว จะถูกยกระดับให้เป็นสถานที่จำหน่ายสินค้าธงฟ้าประชารัฐ ซึ่งเป็นสินค้าราคาต่ำกว่าท้องตลาดร้อยละ 15-20 จากผู้ผลิตสินค้าอุปโภคบริโภครายใหญ่ของประเทศที่มี 18 สินค้า 48 รายการ เพื่อเพิ่มรายได้ให้กับร้านโชห่วย และช่วยลดค่าครองชีพให้กับประชาชนในท้องถิ่น
นอกจากนี้ยังช่วยลดปัญหาการปิดตัวลงของโชห่วยไทย โดยนายสมชาย พรรัตนเจริญ นายกสมาคมค้าส่ง-ค้าปลีกไทย ให้ข้อมูลว่า ปัจจุบันมีโชห่วยประมาณ 4 แสนราย ที่กำลังเผชิญกับการแข่งขันของห้างค้าปลีกขนาดใหญ่ ที่หันมาลดขนาดของห้างให้เล็กลง และขยายเข้าไปในชุมชนต่าง ๆ เพื่อแข่งขันกับร้านโชห่วย ทำให้บางร้านค้าที่ไร้ศักยภาพในการแข่งขันปิดตัวลง แต่การเปิดตัวโครงการ “พี่เลี้ยงโชห่วย ช่วยคนตัวเล็ก”ที่ภาครัฐสนับสนุนในการปรับเปลี่ยนร้านค้าดั้งเดิมให้ทันสมัย เชื่อมั่นว่าจะช่วยลดปัญหานี้ลงได้ โดยสมาคมฯจะส่งสมาชิกร่วมปรับโฉมร้านค้าโชห่วยทั่วประเทศ พร้อมจัดหาสินค้าต้นทุนที่ใกล้เคียงกับค้าปลีกรายใหญ่ เพื่อให้สามารถแข่งขันด้านราคากับห้างค้าปลีกขนาดใหญ่ได้ และทำให้ร้านโชห่วยสามารถยืนหยัดอยู่ได้ในชุมชน
 
นับจากนี้ โชห่วยไทยกว่า 5,000 รายทั่วประเทศ จะไม่เผชิญกับการต่อสู้เพียงลำพังอีกต่อไป แต่จะมีพี่เลี้ยงคอยช่วยเหลือในทุกมิติซึ่งนอกจากเป็นการส่งเสริมให้ธุรกิจท้องถิ่นมีศักยภาพแล้ว โครงการนี้ยังมีส่วนสำคัญในการขับเคลื่อนเศรษฐกิจฐานรากให้เติบโตอย่างเข้มแข็งและยั่งยืนตามนโยบายของรัฐบาล